Maputalandaj-pondolandaj arbustaroj kaj veprejoj

La maputalandaj-pondolandaj arbustaroj kaj veprejoj estas tersupraĵa ekoregiono el la orientafrik-altaĵara ekoprovinco de la afrotropisa ekozono laŭ la tipologio de la Monda Natur-Fonduso (WWF). Biome la ekoregiono apartenas al montaraj herbejoj kaj arbustaroj de Sud-Afriko.

La ekoregiono estas parto de la maputalanda-pondolanda-albena biodiverseco-riĉaĵejo laŭ la organizaĵo Naturprotekto Internacie.

Priskribo
La ekoregiono okupas la montetojn piede de Drakensbergoj, kovrante areon de 19 500 kvadrataj kilometroj en la sud-afrikaj provincoj Orienta Kablando kaj Kvazulu-Natalo. Oriente ĝi estas limigita de la marbordarbara mozaiko de Kvazulu-Kablando, kiu troviĝas en la humida marborda zono laŭlonge de Hinda Oceano; okcidente ĝi estas limigita de la pli altaĵaj drakensbergaj montaraj herbejoj, duonarbaroj kaj arbaroj. Sude ĝi transiras al pli sekaj veprejoj de Albany, kiuj estas karakterizitaj de pli sukulentaj kaj dornaj plantoj. La ekoregiono havas sekan subtropikan klimaton.  Jara precipitaĵo varias ekde 450 mm ĝis 800 mm, kun proksimume tri kvaronoj de la pluvo falanta dum la varmaj someraj monatoj inter oktobro kaj marto. Frostoj malofte okazas kaŭze de la moderiganta influo de Hinda Oceano.

Flaŭro
Fitogeografie, la ekoregiono kongruas kun aparta flaŭra provinco el la Usumbaro-Zululanda Regiono de la Paleotropika Regno. La tipa vegetaĵaro estas sklerofilaj ĉiamverdaj arbedoj, kiuj konstituas densajn kanopeojn de veprejoj. Tiuj ĉi altas ĝis ses metroj.

Biodiverseco
La ekoregiono kiu estas transiro inter humida kaj seka, inter altaĵa kaj malaltaĵa inter mezvarma kaj tropika, havas riĉan biodiversecon, kvankam kun malmulte da endemiaj specioj. La ekoregiono gastigas variecon de bestioj, inkluzive de la endanĝerigataj nigra rinocero (Diceros bicornis), blanka rinocero (Ceratotherium simum) kaj kaba vulturo (Gyps coprotheres).

Vidu ankaŭ
Afromontano
Albeno (Sud-Afriko) 
Ekologia klasifiko de la tersupraĵoj
Konservada stato de ekoregiono

Eksteraj ligiloj

 Ekoregiono AT1012 : Maputalandaj-pondolandaj arbustaroj kaj veprejoj (WWF)
 Maputalandaj-pondolandaj arbustaroj kaj veprejoj (WWF-Wildworld)
 Maputalandaj-pondolandaj arbustaroj kaj veprejoj (Wildworld) - Nacia Geografia Societo 
 Maputalandaj-pondolandaj arbustaroj kaj veprejoj (The Encyclopedia of Earth)
 Maputalandaj-pondolandaj arbustaroj kaj veprejoj (Globalspecies) 
 Situo de la ekoregiono : tajpu Maputaland-Pondoland bushland and thickets 
 Maputalanda-pondolanda-albena biodiverseco-riĉaĵejo (Conservation International) 
 Maputalanda-pondolanda-albena biodiverseco-riĉaĵejo (CEPF)
 Maputalandaj-pondolandaj arbustaroj kaj veprejoj (Routes) 

Kategorio:Afrotropisaj ekoregionoj
Kategorio:Montaraj herbejoj kaj arbustaroj
Kategorio:Biodiverseco-riĉaĵejoj
Kategorio:Geografio de Sud-Afriko